Vaunuihin mahtuva väkimäärä voisi kasvaa pitkittäisiin penkkeihin siirtymällä, mutta mikään Helsingin metrosilloista ei kestäisi kasvaneen kuorman painoa, metroliikennejohtaja sanoo.

Yleisöosastokirjoituksissa on pohdittu, pitäisikö Helsingin metrovaunuissa siirtyä seinänmyötäisiin pitkittäisiin penkkeihin, jotta ruuhka-aikoina juniin mahtuisi enemmän kulkijoita. Asettelu on tuttu monista suurkaupungeista kuten Lontoosta, New Yorkista ja Roomasta.

HKL-Metroliikenteen johtaja Tapio Hölttä tyrmää ajatuksen.

- Metron kuormaa ei voida lisätä. Vaikka penkit muutettaisiin ja saataisiin sisään 50 henkilöä lisää vaunua kohti, sillat eivät antaisi siinä myöten. Sillat pitäisi rakentaa kokonaan uusiksi. Kantavuus on aikanaan laskettu ja ajatus on hylätty.

Toinen syy pitäytyä poikittaisissa penkeissä on Höltän mukaan se, että metrovaunuihin saadaan eniten istumapaikkoja juuri nykyisellä asettelulla.

Metron kuormaa ei voida lisätä. Sillat pitäisi rakentaa kokonaan uusiksi. Tapio Hölttä

- Pitkikkäispenkkien vaunuissa ruuhka-aikaan vain neljäsosa matkustajista pääsee istumaan. Poikittaisten ansiosta ruuhkassakin suurin osa pääsee istumaan.

Lyhyemmät laiturit, tiheämmät vuorot

Metroliikennejohtaja Tapio Hölttä kertoo, että kun metron tulevan länsihaaran laiturit on kerran mitoitettu kustannussyistä neljälle vaunulle, vanhojenkin asemien laiturit tullaan lyhentämään samaan mittaan.

Hölttä ei usko nelivaunuisten metrojunien aiheuttavan ongelmia ruuhka-aikoina, koska jo länsimetron alkuvaiheessa 2,5 minuutin vuoroväli tuo lisäkapasiteettia.

- Pari vuotta myöhemmin päästään kahden minuutin vuoroväliin. Silloin tarjontaa varmasti jo yllin kyllin, Hölttä vakuuttaa.